Waarnemende SAID-kommissaris aangestelMark Kingon. Foto: Facebook. Die tesourie het Dinsdag bevestig dat Mark Kingon as waarnemende kommissaris van die Suid-Afrikaanse Inkomstediens (SAID) aangestel is. Die tesourie het in ŉ kort verklaring gesê Kingon se aanstelling volg ná pres. Cyril Ramaphosa Maandag vir Tom Moyane, die voormalige kommissaris, geskors het. Volgens berigte het Ramaphosa Moyane glo vroeër gevra om te bedank. Hy het glo geweier waarna hy met onmiddellike inwerkingtreding geskors is. Kingon was tot Dinsdag die waarnemende hoof vir sake- en individuele belasting nadat hy verlede week in die plek van Jonas Makwakwa aangestel is. Makwakwa het bedank nadat hy aanvanklik geskors is hangend ŉ ondersoek na “verdagte en ongewone betalings” van altesaam R1,2 miljoen, wat tussen 2010 en 2016 in sy persoonlike rekening inbetaal is. Kingon het byna 34 jaar ondervinding. “Ons wil vir Kingon bedank dat hy hom beskikbaar gestel het om die SAID en die land in dié hoedanigheid te dien,” lui die verklaring van die tesourie.